《歧竹》
宋代·曾丰

汉关之茅茅之英，丰城之剑剑之精。双茅双剑龙变化，一阴一之数生成。

我家稚竹老龙壳，中而歧之相掎角。玉爪虬为夭矫枝，金鳞蜕作斓斑箨。

岂无他处生乾宫，震象为竹乾为龙。震吾知是乾之变，竹谁谓非龙所钟。

潇潇声韵苍苍色，余褒二主残精魄。不受冰摧直养刚，无容尘入虚生白。

夷齐坐看万物流，不负知音王子猷。半夜葛陂雷雨作，二疏欲去终难留。

君不见震为龙，又为竹，竹又为龙几翻覆。学人笑问玉版师，孰是本来真面目。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。